
Cl− + NH2I reakció dinamikájának modellezése

Kulcsszavak: nitrogén központ; bimolekuláris nukleofil szubsztitúció; reakciódinamika; átmeneti állapot; kvázi-klasszikus szimuláció
Dolgozatomban a Cl─ + NH2I reakción keresztül vizsgáljuk a nitrogén központú bimolekuláris nukleofil szubsztitúciós (SN2) reakciók viselkedését. A tárgyalt reakciótípus részletes dinamikájának tanulmányozása a 20. század végén kezdődött [1]. Kutatócsoportunk 2018 óta foglalkozik N központi atomot tartalmazó SN2 reakciókkal [2,3,4]. A többféle rendszerre elvégzett számítások eredményeinek összehasonlításán keresztül tanulmányozhatjuk, hogy hogyan hatnak a különböző nukleofilek és távozó ionok a reakciók kimenetelére és mechanizmusaira.
Elsődleges célunk egy teljes dimenziós analitikus ab initio potenciálisenergia-felület (potential energy surface, PES) fejlesztése volt a Cl─ + NH2I rendszerre, amelynek segítségével lehetőségünk nyílik az atommagok mozgásának követésére a reakció során. A csoportunkban korábban már feltérképezett stacionárius pontokat újabb szerkezetekkel bővítettük. Ezt követően a PES-en megkerestük a fontosabb stacionárius pontokat és összehasonlítottuk a kapott energia értékeket a megfelelő nagypontosságú ab initio energiákkal.
A PES-en futtatott kvázi-klasszikus trajektória (quasi-classical trajectory, QCT) szimulációk segítségével követtük a különböző reakcióutakat. A termékekre számított szórási szögeloszlásból, valamint a termékek belső, illetve relatív transzlációs energia eloszlásaiból tudtunk következtetni arra, hogy milyen mechanizmusok vannak jelen a reakció során. Emellett a reakció sztereodinamikájának vizsgálatára is volt lehetőség, amely központi kérdés a nem szénközpontú SN2 folyamatok esetén. Különböző ütközési energiákon vizsgálva a reakciót azt találtuk, hogy 40 kcal/mol alatti energiák esetén az SN2 szinte egyeduralkodó, magasabb energiákon viszont egyéb reakciótípusok is megjelennek (pl.: proton-transzfer).

